*Jn13,16 Bizony, bizony, mondom néktek: a szolga nem nagyobb az uránál, sem a küldött nem nagyobb annál, aki elküldte.*

Nem baj, ha tudom ki a nagyobb. A baj akkor keletkezik, ha hamis az értékítéletem vagy másként kifejezve: tévedek. Főleg, ha a magam javára. Pedig ez olyan egyszerű és sajnos gyakori is.

Jézus itt hangsúlyos kijelentéssel rendet tesz a ki kicsoda kérdésben. Nem a szolga a nagyobb. Ha csak földi szinten gondolkodom, akkor is érdekes következtetések keletkeznek: a szolga lehet ügyesebb, gyorsabb, találékonyabb stb. de nem ő a nagyobb. Mennyivel inkább igaz ez Jézus és a mi viszonyunkra. Messze-messze nagyobb nálunk Ő.

Másodszor mindannyian küldöttek is vagyunk. Sokszor rácsodálkozom küldött mivoltomra. Ennyi hiányossággal, hibával? Nem cél, hogy lekörözzem Őt, elég, ha átformálódóm az Ő képére. De cél: betöltsem küldetésemet, végrehajtsam akaratát, az Ő célja valósuljon meg, ebből a rám eső részt végrehajtsam adott helyen és időben. A nagy egész része legyek, Ő tudjon használni ott és akkor, amikor erre szükség van. Így betöltöttem küldetésemet, teljes lesz az életem. Erre a teljességre törekszel te is? *Vadon Gyula*